འཛམ་གླིང་གི་མི་རིགས་མང་ཤོས་ཤིག་གི་བུད་མེད་དག་ལ་རང་རང་སོ་སོའི་ནར་སོན་པའི་མཛད་སྒོ་སྤེལ་སྟངས་རེ་ཡོད་ལ།ལ་ལས་གྱོན་པའི་སྟེང་ནས་མཚོན་པར་བྱེད་པ་དང་ལ་ལས་སྐྲ་ཤད་དང་སྐྲ་རྒྱན་གྱི་སྟེང་ནས་མཚོན་པར་བྱེད་པ་མ་ཟད།ཕལ་ཆེར་བ་ཞིག་ནི་གཉེན་སྒྲིག་བྱེད་པའི་སྔ་རྗེས་སུ་སྤེལ་བའི་གོམས་གཤིས་འདུགབོད་རིགས་ས་ཁུལ་གཞན་དག་དང་འདྲ་བར་བླ་བྲང་ས་ཆའི་བོད་རིགས་བུད་མེད་ཀྱིས་སྤེལ་བའི་ནར་སོན་པའི་མཛད་སྒོ་ལ་སྐྲ་ཕབ་ཞེས་ཟེར་ཞིང་།བོད་རིགས་བུ་མོ་ལོ་བཅུ་བདུན་ལ་སླེབས་ཚེ་སྐྲའི་ཉག་མ་ལན་བུ་བྱེད་པ་དང་སྐྲ་རྒྱན་བཏགས་ནས་སྐྲ་ཕབ་ཀྱི་མཛད་སྒོའམ་སྟོན་མོ་རྒྱ་ཆེན་པོ་ཞིག་སྤེལ་བ་རེད།དེ་ལས་བུ་མོ་དེ་ཉིན་དེ་ནས་བཟུང་བྱིས་པའི་དུས་དང་ཁ་གྱེས་ཤིང་མི་དར་མའི་གྲས་སུ་ཚུད་པ་དང་།འཇིག་རྟེན་གྱི་དགའ་རོགས་རྩེད་རོགས་འཚོལ་ཆོག་པ་མ་ཟད་།ད་དུང་གཉེན་སྒྲིག་ཀྱང་བྱེད་ཆོག་ལ།དེ་མིན་མི་དར་མའི་སྤྱི་ཚོགས་བྱ་འགུལ་གྱི་གྲས་སུ་ཞུགས་ཆོག་པ་ངང་གིས་མཚོན་ཡོད།འདི་ལྟ་བུའི་མཛད་སྒོ་ནི་ལོ་རེའི་ལུགས་རྙིང་གི་ཟླ་དང་པོོའི་ཚེས་གསུམ་ཉིན་ལ་སྤེལ་བའི་གོམས་སྲོལ་ཆགས་ཡོད།རྒྱུན་ལྡན་དུ་བུ་མོ་ལོ་བཅུ་བདུན་ལ་བསླེབས་ཚེ་སྐྲ་ཕབ་ཀྱི་ཡོད་མོད།འོན་ཀྱང་དམིགས་བསལ་གྱི་གནས་ཚུལ་དཔེར་ན་ཁྱིམ་དུ་ནད་ཀྱིས་མནར་བའི་བགྲེས་པོ་ཡོད་པ་དང་འདུན་ཁུར་ཡོད་ཚེ་ལོ་གཅིག་གི་སྔོན་ནམ་རྗེས་སུ་བསྣུར་ཆོག